閑院宮春仁王

閑院宮春仁王，係載仁親王二仔，閑院宮最後一任當主。佢同時係一個陸軍軍人，最高階級係大勲位陸軍少將。

佢繼承當主一位之後，唔似老豆載仁咁係「親王」，佢只係「王」，但係有唔少人成日叫錯佢做「閑院宮春仁親王」。

經歷

早年 
響1902年，春仁出世，老豆係閑院宮載仁親王，大佬係篤仁王。

原先春仁係入讀學習院初等科，但就因為身體有問題而長期唔返學，之後佢轉校去神奈川縣立小田原中學校。

響1921年神奈川縣立小田原中學校畢業，1922年獲封為貴族院議員，同年升讀陸軍士官學校。

軍人生涯 

響1924年七月畢業於陸軍士官學校，同年十月升上陸軍騎兵少尉，畀人派去近衛騎兵連隊。

佢先後做過北支那方面軍參謀同埋陸軍大學校教官，響1941年升上總力戰研究所聽講生，響1942年轉去做戰車第5連隊長。響1945年，佢升做戰車第4師團司令部付，同年五月老豆死咗，佢繼承咗閑院宮，同年六月升上做陸軍少將。

戰後 
1945年11月，東久邇宮稔彥王宣佈日本戰敗負上責任之後，同月春仁王聯同賀陽宮恆憲王宣佈將會放棄皇族身分。

1947年，春仁王畀駐日盟軍總司令部正式下令撤消皇族身份，因而改名叫閑院春仁。

響1951年，細妹華子女王宣佈同華頂博信侯爵離婚，係日本皇室第一個離婚嘅人，呢件事引起好大騒動，同時令春仁深受影響。響1957年，老婆直子寫嘅日記曝光，日記透露春仁其實係個基佬，佢根本都唔鍾意直子，仲背住直子同其他男人發生關係。響1958年，春仁改名叫閑院純仁。響1966年，佢同老婆直子正式離婚。同直子離婚之後，佢一直都冇再娶老婆。

響1967年，佢創辦春日興業，同時兼任社長。

響1988年，純仁因為大腸癌而死亡，終年八十六歲。佢死咗之後，有超過二百年歷史嘅閑院宮絕家。

攷 

有份參加二戰嘅日本皇室成員
日本軍人
基佬
已經皇籍脫離嘅前日本皇室成員